CELEX: 32010D0704
Language: hu
Date: 2010-11-22 00:00:00
Title: 2010/704/EU: A Bizottság határozata ( 2010. november 22. ) a képesítést igazoló bizonyítványok elismerése céljából Srí Lankának a tengerészek oktatása, képzése és képesítése tekintetében történő elismeréséről (az értesítés a C(2010) 7963. számú dokumentummal történt)  EGT-vonatkozású szöveg

23.11.2010   
            
            
               HU
            
            
               Az Európai Unió Hivatalos Lapja
            
            
               L 306/77
            
         A BIZOTTSÁG HATÁROZATA
   (2010. november 22.)
   a képesítést igazoló bizonyítványok elismerése céljából Srí Lankának a tengerészek oktatása, képzése és képesítése tekintetében történő elismeréséről
   (az értesítés a C(2010) 7963. számú dokumentummal történt)
   (EGT-vonatkozású szöveg)
   (2010/704/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   tekintettel a ciprusi hatóságok 2005. május 13-i levelére, amelynek tárgya a Srí Lanka által kiállított képesítést igazoló bizonyítványok elismertetése,
   mivel:
   
               (1)
            
            
               A tagállamok dönthetnek úgy, hogy a harmadik országok által a tengerészek részére kiállított képesítést igazoló bizonyítványokat elismerik, feltéve, ha az illetékes harmadik országot a Bizottság olyan országként ismeri el, amely teljesíti a Nemzetközi Tengerészeti Szervezetnek (IMO) a tengerészek képzéséről, képesítéséről és az őrszolgálat ellátásáról szóló, 1978. évi, módosított nemzetközi egyezményében (2) (STCW-egyezmény) lefektetett követelményeket.
            
         
               (2)
            
            
               A ciprusi hatóságok kérésére a Bizottság – annak ellenőrzése céljából, hogy Srí Lanka teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására – felmérte a tengerészeti oktatás, képzés és a képesítési bizonyítványok kiállításának rendszerét. Ez a felmérés az Európai Tengerbiztonsági Ügynökség szakértői által 2006 novemberében készített tényfeltáró vizsgálat eredményeire támaszkodott.
            
         
               (3)
            
            
               Az STCW-egyezménynek való megfelelés értékelésekor feltárt hiányosságokra vonatkozóan a Srí Lanka-i hatóságok a Bizottság rendelkezésére bocsátották a vonatkozó információkat és bizonyítékokat arról, hogy ezen kérdések többségét illetően megfelelő és elégséges korrekciós intézkedéseket hajtottak végre.
            
         
               (4)
            
            
               A tengerészek oktatására, képzésére és képesítésére irányuló nemzeti eljárások kapcsán továbbra is tapasztalhatók egyes hiányosságok, ezek elsősorban az oktatók képesítésére vonatkozó konkrét jogi rendelkezések hiányával, a szimulátorok használatával, illetve az egyik vizsgált tengerészeti oktatási és képzési intézményben a szimulációs feladatok kidolgozásának és tesztelésének hiányosságaival kapcsolatosak. A Srí Lanka-i hatóságokat ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy Srí Lanka tengerészeti oktatási, képzési és bizonyítványkiállítási rendszereinek az STCW-egyezménnyel való megfelelősége teljes egészében megkérdőjeleződjék.
            
         
               (5)
            
            
               A megfelelés-ellenőrzésnek és a Srí Lanka-i hatóságok által szolgáltatott információk elemzésének az eredménye bizonyítja, hogy Srí Lanka megfelel az STCW-egyezmény vonatkozó követelményeinek. Srí Lanka megfelelő intézkedéseket hozott a képesítési bizonyítványokkal kapcsolatos csalások megakadályozására, ezért indokolt, hogy az Unió Srí Lankát e tekintetben elismerje.
            
         
               (6)
            
            
               Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A tengerészek oktatására, képzésére és a képesítési bizonyítványok kiállítására tekintettel Srí Lankát az általa kiállított képesítést igazoló bizonyítványok elismerése céljából az Unió elismeri.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2010. november 22-én.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 323., 2008.12.3., 33. o.
   
      (2)  Az egyezményt a Nemzetközi Tengerészeti Szervezet fogadta el.